## Pravilnik o minimalnim uvjetima za obavljanje fitosanitarnih pregleda bilja, biljnih proizvoda i drugih nadziranih predmeta na mjestima ulaska

### NN 50/2008 (30.4.2008.), Pravilnik o minimalnim uvjetima za obavljanje fitosanitarnih pregleda bilja, biljnih proizvoda i drugih nadziranih predmeta na mjestima ulaska

# MINISTARSTVO POLJOPRIVREDE, RIBARSTVA I RURALNOG RAZVOJA

**1681**

Na temelju članka 40. stavka 4. Zakona o biljnom zdravstvu (»Narodne novine«, br.
75/05), ministar poljoprivrede, ribarstva i ruralnog razvoja donosi

## PRAVILNIK

### O MINIMALNIM UVJETIMA ZA OBAVLJANJE FITOSANITARNIH PREGLEDA BILJA, BILJNIH PROIZVODA I DRUGIH NADZIRANIH PREDMETA NA MJESTIMA ULASKA1

I. OPĆE ODREDBE

Članak 1.

Ovim se Pravilnikom propisuju minimalni uvjeti za obavljanje fitosanitarnih
pregleda bilja, biljnih proizvoda i drugih nadziranih predmeta, s obzirom na
osposobljenost fitosanitarnih inspektora, te prikladnost objekata, opreme,
radnog vremena i ostalih uvjeta na mjestima ulaska gdje se obavljaju provjere
identiteta i zdravstvenog stanja pošiljaka bilja, biljnih proizvoda i drugih
nadziranih predmeta, koji se unose iz trećih zemalja u Republiku Hrvatsku (u
daljnjemu tekstu: pošiljke).

II. MJESTA ULASKA

Članak 2.
*(mjesta ulaska)*

Pošiljke koje podliježu fitosanitarnom pregledu smiju se unositi iz trećih
zemalja samo preko određenih mjesta ulaska sukladno propisu kojim se određuju
mjesta ulaska za pošiljke bilja, biljnih proizvoda i drugih nadziranih predmeta
koji podliježu fitosanitarnom pregledu.

III. UVJETI ZA OBAVLJANJE FITOSANITARNIH PREGLEDA

Članak 3.
*(osposobljenost inspektora)*

Fitosanitarni inspektor mora ispunjavati propisane uvjete u pogledu stručne i
tehničke osposobljenosti u skladu sa zakonom koji uređuje zdravstvenu zaštitu
bilja (u daljnjemu tekstu: Zakon). Fitosanitarni inspektor mora biti stručno
osposobljen da može sam otkriti i prepoznati (dijagnosticirati) štetne organizme
ili imati mogućnost zatražiti stručnu pomoć.

Članak 4.
*(pristup objektima, opremi i pomoćnim sredstvima)*

Na mjestu ulaska ili u neposrednoj blizini fitosanitarni inspektor treba imati
pristup:
– odgovarajućim objektima, opremi i pomoćnim sredstvima iz članka 6., 7. i 8.
ovoga Pravilnika za obavljanje administrativnih poslova i fitosanitarnih
pregleda te za uzimanje i pregled uzoraka
– objektima za pravilno skladištenje i stavljanje u karantenu pošiljaka koje su
pod carinskim ili inspekcijskim nadzorom te objektima u kojima se zadržane
pošiljke mogu uništiti ili na drugi odgovarajući način u cijelosti ili
djelomično tretirati
– ažuriranim naputcima za obavljanje fitosanitarnih pregleda, koji su u skladu s
važećim propisima i dio su priručnika za fitosanitarne inspektore kojeg donosi
Ministarstvo poljoprivrede, ribarstva i ruralnog razvoja (u daljnjem tekstu:
Ministarstvo)
– ažuriranim preporukama Europske unije za obavljanje fitosanitarnih pregleda (Vademecum)
– ažuriranim zbirkama propisa iz područja biljnog zdravstva,
– ažuriranom popisu adresa i telefonskih brojeva specijaliziranih laboratorija
Zakonom ovlaštenih za obavljanje laboratorijskih testiranja radi utvrđivanja
prisutnosti ili identifikacije štetnih organizama
– uputama o odgovarajućem postupku kojim se jamči cjelovitost uzoraka i
sigurnost tijekom dopremanja uzoraka u laboratorij i njihovog ispitivanja u
laboratoriju
– ažuriranoj evidenciji pošiljaka iz trećih zemalja koje su bile ili službeno
zadržane ili službeno testirane od strane specijaliziranih laboratorija
uključujući i rezultate službenih testiranja, pod uvjetom da su te informacije
relevantne za provjere zdravstvenog stanja bilja za mjesta na kojima su
obavljene.

Članak 5.
*(način fitosanitarnih pregleda)*

U slučaju posebne opasnosti za zdravstveno stanje bilja u zemlji ili bilo kakve
promjene količine ili obima pošiljaka koje podliježu fitosanitarnom pregledu,
fitosanitarna inspekcija mora u što kraćem roku prilagoditi važeći način
pregleda novim prilikama i potrebama, u skladu s uputama Ministarstva.

Članak 6.
*(objekti i oprema za obavljanje fitosanitarnih pregleda)*

Na mjestima ulaska za obavljanje fitosanitarnih pregleda potrebno je osigurati
sljedeće uvjete:
1. odgovarajući prostor za obavljanje fitosanitarnih pregleda uz primjerenu
rasvjetu (500 luksa), ovisno o kategoriji mjesta ulaska (cestovni, željeznički,
pomorski, riječni, zrakoplovni, poštanski) i o vrsti pošiljke:
– na cestovnom mjestu ulaska pošiljka mora biti na označenom prostoru za
parkiranje, s odgovarajućom nadstrešnicom, rampom i prostorom za fitosanitarni
pregled
– na željezničkom mjestu ulaska pošiljka mora biti postavljena na poseban
kolosijek za pregled, ili na rampu uz carinsko skladište. Prije fitosanitarnog
pregleda kolosijeci moraju biti osigurani od manevriranja postavljanjem
zaključanih iskliznica, a visokonaponska mreža mora biti isključena
– pri pregledu pomorskih i riječnih pošiljaka brod mora biti vezan u luci, a
pošiljka mora biti na brodu ili, po odobrenju fitosanitarne inspekcije,
prenesena u carinsko skladište
– zrakoplovne i poštanske pošiljke trebaju biti pregledane u odgovarajućim
skladištima pod carinskim nadzorom
– pošiljke koje unose fizičke osobe trebaju biti pregledane na mjestu ulaska
– kontejnerske pošiljke trebaju biti pregledane na mjestu ulaska ili na
određenom kontejnerskom terminalu gdje je osigurano otvaranje kontejnera.
2. odgovarajući zatvoreni prostor za obavljanje fitosanitarnih pregleda
primjereno osvijetljen (500 luksa) i opremljen sa inspekcijskim radnim stolom i
odgovarajućom opremom za:
– obavljanje vizualnih provjera
– dezinfekciju objekata i korištene opreme
– uzimanje i pripremu uzoraka za moguća daljnja testiranja u specijaliziranim
laboratorijima (ambalaža za pakiranje uzoraka, pomagala za obilježavanje
uzoraka, ambalaža za slanje uzoraka u laboratorij, kliješta za pečaćenje,
pečati, primjereno osvjetljenje).

Članak 7.
*(uredska oprema)*

Uredske prostorije fitosanitarne inspekcije na mjestu ulaska moraju za
obavljanje administrativnih poslova, biti opremljene najmanje s:
– brzim komunikacijskim sustavom koji je povezan s drugim mjestima ulaska,
sjedištem fitosanitarne inspekcije u Ministarstvu, nadležnom upravom,
specijaliziranim laboratorijima, carinskom službom, Europskom komisijom i
državama članicama Europske unije
– fotokopirnim strojem ili drugim uređajem za kopiranje dokumenata.

IV. DRUGI UVJETI

Članak 8.
*(dužnosti uvoznika, carinskih otpremnika i prijevoznika)*

Uvoznici, carinski otpremnici koje oni ovlaste, prijevoznici ili druge osobe
koje iz trećih zemalja unose pošiljke u Republiku Hrvatsku obvezni su
fitosanitarnoj inspekciji omogućiti pregled prijevoznog sredstva i pošiljke,
nesmetan pristup svim dijelovima pošiljke i osigurati radnu snagu za otvaranje
prijevoznog sredstva i svih dijelova pošiljke. Za pregled osjetljivog bilja u
zimskom odnosno ljetnom razdoblju dužni su osigurati uvjete za očuvanje
ispravnosti bilja.

Članak 9.
*(sigurnost na radu)*

Uz uvjete propisane ovim Pravilnikom, moraju biti ispunjeni i drugi uvjeti koje
uređuju propisi o sigurnosti na radu.

Članak 10.
*(radno vrijeme)*

Fitosanitarni pregled pošiljaka obavlja se u radno vrijeme fitosanitarne
inspekcije. Radno vrijeme određuje ministar poljoprivrede, ribarstva i ruralnog
razvoja (u daljnjem tekstu: ministar). Iznimno, pregledi se mogu obavljati izvan
redovnog radnog vremena pod uvjetima koje odredi ministar sukladno propisima o
radu.

V. PRIJELAZNE I ZAVRŠNE ODREDBE

Članak 11.
*(propisi koji prestaju važiti)*

Danom stupanja na snagu ovoga Pravilnika prestaju važiti članci 24. i 25.
Pravilnika o zdravstvenoj kontroli bilja i kontroli sredstava za zaštitu bilja u
prometu preko državne granice (»Narodne novine«, br. 22/04, 25/04, 60/04, 101/04
i 67/05).

Članak 12.
*(stupanje na snagu)*

(1) Ovaj Pravilnik stupa na snagu osmog dana od dana objave u »Narodnim
novinama«.
(2) Iznimno od odredbe stavka 1. ovoga članka odredbe članka 4. alineje 4. i
članka 7. alineje 1. ovoga Pravilnika u dijelu koji se odnosi na Europsku uniju,
stupaju na snagu danom pristupa Republike Hrvatske Europskoj uniji.

Klasa: 011-02/08-01/32
Urbroj: 525-1-08-1
Zagreb, 23. travnja 2008.

Ministar poljoprivrede, ribarstva
i ruralnog razvoja
**mr. sc. Božidar Pankretić**, v. r.

\_\_\_\_\_\_\_
1 Pravilnikom se preuzimaju
odredbe Direktive Komisije 98/22/EZ kojom se utvrđuju minimalni uvjeti u
Zajednici za obavljanje fitosanitarnih pregleda bilja, biljnih proizvoda i
drugih predmeta koji se unose iz trećih zemalja na mjestima pregleda koja nisu
mjesta odredišta

Pravilnik, NN 50/2008-1681
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)